b'\n_START_ARTICLE_\nToivo Raidmets\n_START_PARAGRAPH_\nToivo Raidmets (s\xc3\xbcndinud 15. veebruaril 1955 P\xc3\xb5ltsamaal) on eesti diplomeeritud sisearhitekt.\n_START_SECTION_\nElulugu\n_START_PARAGRAPH_\nToivo Raidmets on \xc3\xb5ppinud aastatel 1963\xe2\x80\x931974 P\xc3\xb5ltsamaa Keskkoolis, kuid l\xc3\xb5petas aastal 1975 Tallinna Kaug\xc3\xb5ppekeskkooli. Aastal 1982 l\xc3\xb5petas ta ERKI ruumi- ja m\xc3\xb6\xc3\xb6blikujunduse osakonna (praegune Eesti Kunstiakadeemia sisearhitektuuri eriala)._NEWLINE_Suhe m\xc3\xb6\xc3\xb6blit\xc3\xb6\xc3\xb6stusega algas juba enne k\xc3\xb5rgkooli m\xc3\xb6\xc3\xb6blivabrikus Standard ja j\xc3\xa4tkus p\xc3\xa4rast kooli Tartu m\xc3\xb6\xc3\xb6blivabrikus Tarmeko peadisaineri ametis._NEWLINE_1980. aastate l\xc3\xb5pus, olles asunud elama Tallinna ja t\xc3\xb6\xc3\xb6tades Tallinna kunstitoodete kombinaadis ARS, sai p\xc3\xb5hit\xc3\xb6\xc3\xb6ks n\xc3\xa4ituste kujundamine \xe2\x80\x93 Ruum ja Vorm, ACTA, kunstnike isiku- ja \xc3\xbclevaaten\xc3\xa4itused._NEWLINE_N\xc3\xa4ituse kujundamisele lisandus peagi neis ise osalemine \xe2\x80\x93 p\xc3\xb5hiliselt neoontorudest valgusinstallatsioonidega Tallinnas, Helsingis, Raumas ja Vilniuses._NEWLINE_Nendega paralleelselt valmisid mitme tuntud klubi ja restorani \xe2\x80\x93 Eeslitall, Flamingo, Bonnie & Clyde, Flamingo, Carl Friedrich \xe2\x80\x93 kujundused._NEWLINE_1992. aastal l\xc3\xb5i Toivo Raidmets oma firma \xe2\x80\x93 TOIVO O\xc3\x9c \xe2\x80\x93 mis tegeleb tema disainitud m\xc3\xb6\xc3\xb6bliesemete tootmisega._NEWLINE_Toivo Raidmetsal on ka pikk \xc3\xb5petajakarj\xc3\xa4\xc3\xa4r \xe2\x80\x93 aastatel 1995\xe2\x80\x932013 professor ja osakonnajuhataja Eesti Kunstiakadeemia sisearhitektuuri osakonnas, n\xc3\xbc\xc3\xbcd k\xc3\xbclalis\xc3\xb5ppej\xc3\xb5ud Tallinna Tehnika\xc3\xbclikooli Arhitektuuriinstituudis._NEWLINE_Toivo Raidmets on Eesti Kunstnike Liidu, Eesti Disainerite Liidu ja Eesti Sisearhitektide Liidu liige.\n_START_SECTION_\nLooming\n_START_PARAGRAPH_\nToolil on eriline koht Toivo Raidmetsa disainerikarj\xc3\xa4\xc3\xa4ri esemeloomes. Toivo arvates on inimese esmane, k\xc3\xb5ige vahetum kokkupuude ehitatud keskkonnaga. Tool on v\xc3\xa4ljakutse \xe2\x80\x93 keeruline, k\xc3\xb5ige huvitavam rists\xc3\xb5na. Neid aspekte, mida teda luues tuleb arvestada, polegi tegelikult nii palju \xe2\x80\x93 istemugavus, valmistamise ratsionaalsus, materjalip\xc3\xa4rane m\xc3\xb5istlikkus ja esteetiline k\xc3\xbclg. Viimane tekib tihti iseenesest, kui on t\xc3\xa4idetud eelnevad. T\xc3\xa4nu vahetule kontaktile on inimesel tooliga eriline suhe. Ikka maandume temale t\xc3\xa4nuga oma v\xc3\xa4sinud jalgu puhkama. Ta on suurep\xc3\xa4rane \xc3\xb5ppe\xc3\xbclesanne igale tulevasele disainerile. Alus, millel l\xc3\xa4bi m\xc3\xa4ngida f\xc3\xbc\xc3\xbcsiliste j\xc3\xb5udude jagunemist, lihvida kompositsioonitaju ning tunnetada erinevate materjalide murdumise piire.\n_START_SECTION_\nEeskujud\n_START_PARAGRAPH_\nToivo Raidmetsale meeldib modernism. Eriti 1950ndate r\xc3\xb5ivamood, elegantsed pikad limusiinid, nurgeline ja selge joonega arhitektuur. Peab lugu arhitektidest, kes on v\xc3\xb5imelised ja v\xc3\xb5tavad vaevaks objekti detailideni ning l\xc3\xb5puni lahendada. Eeskujudeks on Alvar Aalto, Arne Jacobsen, Le Corbusier, Alvaro Siza, Frank Loyd Wright, Eliel ja Eero Saarinen.'